தொலைந்து போவோம் வா. - காதல் கவிதை

உனக்குள் நானும் எனக்குள் நீயும் 
  தொலைந்து போவோம் வா ! 
 உலகப் பந்தின் ஒவ்வொரு அணுவிலும் 
  காதல் விதைப்போம் வா ! 
 பனியின் சுத்தம், மௌனச் சத்தம் 
  சேர்ந்து திருடுவோம் வா ! 
 பறவையின் பாஷை, பூக்களின் சிரிப்பு 
 பழகிக் களிப்போம் வா ! 
 காலம் துளைத்து, கடந்த யுகத்தில் 
  காலடி பதிப்போம் வா ! 
 கவிஞனின் உள்ளம், அறிஞனின் கனவு 
  அகழ்ந்து எடுப்போம் வா ! 
 எடுத்த மொத்தமும் இன்றின் மிச்சமும் 
  சேர்த்துக் கற்போம் வா ! 
 இறந்தபின்னும், இறவாதிருக்கும் 
  சொர்க்கம் சமைப்போம் வா !